Pokistonda yuzlab shifokorlar ochlik e`lon qildi

Pokistonda yuzlab shifokorlar va hamshiralar ochlik e`lon qildi. Ular koronavirusga chalingan bemorlar bilan ishlashda ishonchli himoya vositalari bilan ta`minlashlarini talab qilishmoqda.
Bu haqda AFP axborot agentligiga asoslanib, Kun.uz manbasiga tayanib Zamon xabar berdi.
Ba`zi ma`lumotlarga ko`ra, eng ko`p koronavirusga chalinganlar qayd qilingan Panjob viloyatida 150 shifokorda virusdan zararlanish holati aniqlangan. Bunga, birinchi navbatda, og`ir bemorlar bilan ishlashda professional himoya vositalari yo`qligi sabab bo`lgan.
Ta`kidlanishicha, bu Pokistonda o`tayotgan ayni masaladagi birinchi norozilik aksiyasi emas. Avvalroq Kvetta shahrida davolash jarayonini ta`minlashda davlat tomonidan yordam ko`rsatilmayotgani uchun norozilik bildirgan 50 shifokor qo`lga olingan.
“Hukumat talablarimizga quloq solmaguncha to`xtamaymiz”, deb aytgan “Sog`lom viloyat uchun alyans” rahbari, shifokor Salmon Hasib.
Ayni vaqtda Pokistonda Covid-19 infeksiyasidan zararlanganlar soni 12,5 mingdan ko`proqni, undan vafot etganlar esa rasman 269 nafarni tashkil etmoqda.